作者:龐蘊
標題:雜詩
內容:未識龍宮莫說珠，識珠言說與君殊。空拳只是嬰兒信，豈得將來誑老夫。萬法從心起，心生萬法生。法生同日了，來去在虛行。寄語修道人，空生慎勿生。如能達此理，不動出深坑。極目觀前境，寂寞無一人。回頭看後底，影亦不隨身。神識苟能無掛礙，廓周法界等虛空。不假坐禪持戒律，超然解脫豈勞功。日用事無別，惟吾自偶偕。頭頭非取捨，處處勿張乖。朱紫誰為號，青山絕點埃。神通並妙用，運水及搬柴。十方同聚會，個個學無為。此是選佛場，心空及第歸。焰水無魚下底鉤，覓魚無處笑君愁。可憐谷隱老禪伯，被唾如何見亦羞。